CPW แย้มครึ่งปีหลัง “ไฮซีซั่น” – กำลังซื้อฟื้น หนุนรายได้ตามเป้า 40%
CPW โชว์ฟอร์มกำไร Q2 เติบโตทะลัก 90% ตอบรับยอดขาย “สินค้าไอที-ดิจิทัล” พร้อมรับรู้รายได้จากธุรกิจ “IBIZ Plus” มั่นใจรายได้ปีนี้เติบโต 40% ตามเป้า
CPW โชว์ฟอร์มกำไร Q2 เติบโตทะลัก 90% ตอบรับยอดขาย “สินค้าไอที-ดิจิทัล” พร้อมรับรู้รายได้จากธุรกิจ “IBIZ Plus” มั่นใจรายได้ปีนี้เติบโต 40% ตามเป้า
17 ส.ค. 2565

นายปรเมศร์ เหรียญเจริญสุข ประธานเจ้าหน้าที่บริหาร บริษัท คอปเปอร์ ไวร์ด จำกัด (มหาชน) หรือ CPW เปิดเผยว่า ผลการดำเนินงานไตรมาส 2/2565 (สิ้นสุด 30 มิถุนายน 2565) บริษัทฯ มีกำไรสุทธิ 13.20 ล้านบาท เพิ่มขึ้น 6.25 ล้านบาท หรือ 90.05% จากช่วงเดียวกันปีก่อน สำหรับรายได้รวมไตรมาส 2/2565 อยู่ที่ 1,671.66 ล้านบาท เพิ่มขึ้น 726.83 ล้านบาท คิดเป็น 76.93% เป็นผลมาจากการเพิ่มขึ้นของรายได้จากการขายสินค้าโทรศัพท์มือถือ คอมพิวเตอร์ แท็บเล็ต และสินค้าดิจิทัลไลฟ์สไตล์ และรายได้จากการขายผ่านช่องทางการค้าส่งและร้านค้าปลีกที่เพิ่มขึ้นจากการรับโอนกิจการของ บริษัท ไอบิส พลัส เน็ทเวอร์ค จำกัด หรือ IBIZ Plus
ส่วนงวด 6 เดือนแรกปีนี้ CPW มีกำไรสุทธิ 30.94 ล้านบาท ลดลง 1 ล้านบาท หรือ 3.12% สำหรับรายได้รวมอยู่ที่ 3,466.65 ล้านบาท เพิ่มขึ้น 1,483.28 ล้านบาท คิดเป็น 74.79% ขณะที่กำไรขั้นต้นงวดไตรมาส 2 และงวด 6 เดือนแรกของปีนี้ เพิ่มขึ้นจากช่วงเดียวกันของปีก่อน 78.18% และ 65.01% ตามลำดับ ซึ่งเป็นผลมาจากการเพิ่มขึ้นของรายได้จากการขายและบริการ
อย่างไรก็ตาม ณ สิ้นไตรมาส 2/2565 บริษัทฯ มีร้านค้าปลีกภายใต้การบริหารงานจำนวน 106 สาขา จากช่วงเดียวกันปีก่อนมีจำนวน 45 สาขา ได้แก่ ร้าน .life (ดอทไลฟ์) จำนวน 25 สาขา  ร้าน Apple Brand Shop จำนวน 22 สาขา  ศูนย์บริการ iServe จำนวน 4 สาขา ร้าน A-Store จำนวน 2 สาขา AIS จำนวน 25 สาขา Samsung จำนวน 19 สาขา และร้าน Xiaomi จำนวน 9 สาขา
นายปรเมศร์ กล่าวต่อว่า คาดการณ์ผลการดำเนินงานในช่วงครึ่งปีหลัง จะเติบโตต่อเนื่องจากครึ่งปีแรก และผลักดันรายได้รวมตลอดปี 2565 เติบโตตามเป้าหมายที่วางไว้ที่ 40% จากปีก่อนอยู่ที่ประมาณ 5.24 พันล้านบาท ซึ่งปัจจัยสำคัญนอกจากจะมีร้านค้าปลีกเพิ่มขึ้นกว่าเท่าตัวแล้ว ในด้านปัจจัยลบเกี่ยวกับซัพพลายสินค้าเริ่มคลี่คลาย การผ่อนคลายของมาตรการโควิด ทำให้ภาพรวมเศรษฐกิจฟื้นตัว รวมทั้งการเปิดตัวสินค้ารุ่นใหม่ๆ ออกสู่ตลาด จะเข้ามากระตุ้นกำลังซื้อของผู้บริโภคเพิ่มมากขึ้น โดยเฉพาะช่วงปลายปีเป็นช่วงไฮซีซั่นของธุรกิจไอที นอกจากนี้ CPW ยังมีการรับรู้รายได้จากเงินลงทุนใน IBIZ Plus ในช่วงปลายปี 2564 เข้ามาเต็มปีในปีนี้เป็นปีแรกด้วย โดยสาขาที่ได้รับโอนจาก IBIZ Plus มี Ais Shop Samsung และ Xiaomi
สำหรับทิศทางการขยายสาขายังคงเป็นไปตามเป้าหมาย จากปัจจุบันสาขาที่มีจำนวนมากและไม่ได้กระจุกตัวโดยเฉพาะในกรุงเทพฯ คาดในช่วงที่เหลือของปีนี้จะเปิดสาขาใหม่อีกราว 3 แห่ง โดยล่าสุด ได้เปิดสาขาใหม่เพิ่มเติมอีก 1 แห่งใน Central Chanthaburi ชั้น 1 เพื่อมอบประสบการณ์สุดพิเศษให้กับชาวจันทบุรีได้ช้อปปิ้งผลิตภัณฑ์ Apple แบบครบครัน ทั้ง Mac, iPad, iPhone, Apple Watch, AirPods และอุปกรณ์เสริม Apple อื่น ๆ หลากหลายไอเทม พร้อมโต๊ะเดโมที่ให้ลูกค้าสามารถทดลองใช้งานจริงก่อนตัดสินใจซื้อ ซึ่งเราจะยังคงเดินหน้ามอบประสบการณ์ที่ดีให้ผู้บริโภคอย่างต่อเนื่อง เพื่อสอดรับเทรนด์เทคโนโลยีและดีมานด์สินค้าที่ยังคงอยู่ในระดับสูง